SKRIFTLIG FORESPØRGSEL E-0248/03

af Joan Colom i Naval (PSE) til Kommissionen

(5. februar 2003)

Om: Forventet anvendelse af n+2-reglen på strukturfondene i 2003

Ifølge artikel 31, stk. 2, andet afsnit, i forordning nr. 1260/1999(1), skal den del af en forpligtelse, som ikke er opfyldt ved et acontobeløb, eller som Kommissionen ikke har fået forelagt nogen gyldig betalingsanmodning for, jf. artikel 32, stk. 3, ved udgangen af det andet år efter forpligtelsesåret [], frigøres ex officio af Kommissionen.

På 2001-budgettet var der ud over de forpligtelsesbevillinger, som var godkendt under budgetproceduren, opført over 8 mia. EUR, som Kommissionen havde fremført fra 2000-budgettet.

Vil Kommissionen på den baggrund fremkomme med oplysninger om:

- forpligtelser indgået i 2001,

- betalinger effektueret på grundlag af disse forpligtelser pr. 31. december 2.2002,

- bevillinger, som Kommissionen eventuelt allerede har frigjort, og

- størrelsen af de beløb fra disse forpligtelser, som endnu ikke er afviklet i indeværende regnskabsår,

fordelt på lande, regioner, mål og fonde?

(1) EFT L 161 af 26.6.1999, s. 1.

Samlet svarafgivet på Kommissionens vegne af Michel Barnierpå skriftlige forespørgsler E-0248/03 og E-0249/03

(1. april 2003)

I henhold til artikel 31, stk. 2, i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene skulle N+2-reglen ved udgangen af 2002 anvendes på forpligtelser indgået i år 2000.

I bilaget, som sendes direkte til det ærede medlem og Parlamentets sekretariat, gives de ønskede oplysninger vedrørende:

- de forpligtelser for 2000, som den 31. december 2002 kunne forventes at blive omfattet af N+2-reglen; det bemærkes, at de oplyste forpligtelser ikke omfatter alle forpligtelsesbevillinger for 2000, men kun de forpligtelser, der forventedes at blive berørt af N+2-reglen den 31. december 2002

- de udbetalinger, der den 31. december 2002 var foretaget i forbindelse med disse forpligtelser.

Kommissionen gør det ærede medlem opmærksom på, at hvis et beløb endnu ikke er udbetalt og dermed er opført i den vedlagte tabel, så er det ikke ensbetydende med, at det er et beløb, som Kommissionen frigør i henhold til N+2-reglen. Der er to forklaringer på dette.

Beløb, der ikke var betalt den 31. december 2002, omfatter for det første:

- gyldige betalingsanmodninger, som er indsendt før den 31. december 2002, men hvor der ikke er sket betaling

- foranstaltninger, som er omfattet af retsprocedurer eller administrative klager, som sætter anvendelsen af N+2-reglen ud af kraft (jf. artikel 31, stk. 2, i Rådets forordning (EF) nr. 1260/1999).

For det andet er visse beløb i henhold til gennemførelsesbestemmelserne for N+2-reglen(1) undtaget fra N+2-reglens anvendelse ved udgangen af 2002.

Det drejer sig om:

- forpligtelser (helt eller delvis) vedrørende store projekter eller støtteordninger, hvis gennemførelse kræver en kommissionsbeslutning, som først er blevet truffet efter forpligtelsesåret

- udgiftsanmeldelser, hvor medfinansieringssatsen for foranstaltningen eller feltet har bevirket, at Kommissionen endnu ikke har foretaget betaling

- udgiftsanmeldelser, som har givet anledning til en betalingssuspension eller en afbrydelse fra Kommissionen side.

Kommissionen vil først efter at have gennemgået og behandlet disse undtagelsestilfælde og efter at have hørt de medlemsstater, der måtte være berørt, (ultimo februar til ultimo maj 2003) kunne afgøre, hvor stort et beløb der nøjagtig skal frigøres for hvert program og hver fond, hvorefter den kan foretage de budgetmæssige frigørelser.

Ifølge de seneste oplysninger for alle strukturfonde (EFRU, EUGFL, Udvikling, ESF, FIUF)(2), som stammer fra den 17. marts 2003, vil N+2-reglens virkning ved udgangen af 2002 være begrænset til mellem 0,2 og 0,4 % af forpligtelserne for 2000.

Kommissionen påbegynder frigørelsesproceduren for 2002 som følge af N+2-reglen for nedenstående sager og beløb (dette har ingen betydning for konklusionerne på det analysearbejde, der stadig ikke er afsluttet, andre sager, som kan give anledning til lignende procedurer, og de endelige resultater af høringsprocedurer):

- ESF:

- Danmark Mål 3, Nationalt program: 598 351,04 EUR

- Italien Mål 1, Syd: 1 124 019,70 EUR

- Nederlandene Mål 3, Nationalt program: 22-25,7 mio. EUR

- Portugal Mål 1, Sundhed: 1 069 113,52 EUR

- EUGFL, Udvikling:

- Irland Mål 1, Border, Midland og Western Region: 812 410,00 EUR

- Irland Mål 1, Southern og Eastern Region: 4 247 324,00 EUR

- Nederlandene Mål 1, Flevoland: 71 758,00 EUR

- UK Mål 1, Highlands & I: 2 420 861,60 EUR

- FIUF:

- Belgien Mål 1, Hainaut: 88 200,00 EUR

Med hensyn til prognoserne for N+2-reglens anvendelse på strukturfondene i 2003 understreger Kommissionen følgende:

- forpligtelsesbevillinger, der er fremført fra 2000 til 2001, er blevet brugt til forpligtelser i 2001 og falder derfor for N+2-reglen den 31. december 2003

- i 2001 blev der med henblik på strukturfondsforanstaltninger indgået forpligtelser for 37 829 mio. (inkl. bevillinger fremført fra 2000). Af dette beløb er 23 455 mio. allerede blevet betalt, hvilket er ensbetydende med, at der på nuværende tidspunkt af 2003 mangler at blive betalt 14 374 mio., hvis man skal undgå tabet af bevillinger som følge af N+2-reglen

- Kommissionen har til hensigt at sende medlemsstaterne en situationsrapport i begyndelsen af april 2003

- indtil videre er der ikke frigjort nogen forpligtelser for 2001.

En oversigt for hvert land og fond, som desuden indeholder detaljerede oplysninger for de enkelte forpligtelser opdelt efter land og mål, sendes direkte til det ærede medlem og Europa-Parlamentets sekretariat.

(1) Defineret i meddelelse K(2002)1942 af 17.5.2002 udarbejdet af Michel Barnier i samarbejde med Franz Fischler, Michaele Schreyer og Anna Diamantopoulou.

(2) EFRU: Den Europæiske Fond for Regionaludvikling; EUGFL-U: Den Europæiske Udviklings- og Garantifond for Landbruget, Udviklingssektionen; ESF: Den Europæiske Socialfond; FIUF: Finansielt Instrument til Udvikling af Fiskeriet.